P9_TA(2021)0435

EU:n avoimuus covid-19-rokotteiden kehittämisessä, ostamisessa ja jakelussa

Euroopan parlamentin päätöslauselma 21. lokakuuta 2021 EU:n avoimuudesta covid-19-rokotteiden kehittämisessä, ostamisessa ja jakelussa (2021/2678(RSP))

(2022/C 184/07)

Euroopan parlamentti, joka

ottaa huomioon lääkinnällisistä laitteista, direktiivin 2001/83/EY, asetuksen (EY) N:o 178/2002 ja asetuksen (EY) N:o 1223/2009 muuttamisesta sekä neuvoston direktiivien 90/385/ETY ja 93/42/ETY kumoamisesta 5. huhtikuuta 2017 annetun Euroopan parlamentin ja neuvoston asetuksen (EU) 2017/745 (4) ,

katsoo, että covid-19-rokotteiden tutkimuksen, kehittämisen, ostamisen ja jakelun kaikkien yksityiskohtien täysi avoimuus on perusedellytys sille, että voidaan lisätä kansalaisten luottamusta rokotteisiin ja siihen, miten toimielimet ovat käyttäneet valtavan määrän julkisia varoja; katsoo, että nykyajan vakavimman kansanterveyskriisin yhteydessä avoimuuden puute loukkaa kansalaisten tiedonsaantioikeutta ja johtaa epävarmuuteen, disinformaation leviämiseen ja kasvavaan rokotusvastaisuuden riskiin ja heikentää siten nopeita ja tehokkaita toimia pandemian torjumiseksi; katsoo, että avoimuus on covid-19-rokotteita koskevan EU:n strategian onnistumisen peruspilari;

toteaa, että komissio ja jäsenvaltiot ovat velvoitettuja toimimaan niin avoimesti ja lähellä kansalaisia kuin mahdollista neuvotellessaan covid-19-rokotesopimuksista lääketeollisuuden kanssa; toteaa, että komissio kieltäytyy julkistamasta asiantuntijoiden nimiä tai edes niitä seitsemää jäsenvaltiota, joiden edustajat kuuluvat yhteiseen neuvotteluryhmään; katsoo, että demokraattinen vastuuvelvollisuus on edellytys sille, että EU:n rokotestrategia on vaikuttavassa ja uskottavassa roolissa maailmanlaajuisissa rokotustoimissa;

ottaa huomioon, että EU:n kansalaisilla on oikeus saada EU:n toimielimiltä ja muista virallisista lähteistä todellisia ja totuudenmukaisia tietoja pandemian hallinnasta ja covid-19:n torjunnasta; ottaa huomioon, että kaikilla EU:n viranomaisilla on velvollisuus toimittaa näitä tietoja;

korostaa rajoituksia, joita parlamentti on toisena lainsäätäjänä joutunut kohtaamaan komission hyväksymän rokotestrategian vaikeaselkoisuuden vuoksi, sillä se on estänyt parlamenttia valvomasta tehokkaasti rokotteiden osto- ja jakeluprosessia, mikä on mitätöinyt sen mahdollisuuden valvoa unionin talousarvion asianmukaista soveltamista;

arvostelee komission päätöstä pidättäytyä käyttämästä SEUT 168 artiklan mukaista tavallista lainsäätämisjärjestystä terveysuhkiin varautumisesta ja reagoimisesta vastaavan uuden EU:n viranomaisen (HERA) perustamisessa, minkä vuoksi komissio ei ole perustaessaan luonut siitä täysivaltaista riippumatonta virastoa, jolla on valtuudet suojella yleistä etua ja jota valvotaan yhtä tiukasti kuin muita EU:n virastoja; pitää valitettavana komission valitsemaa lähestymistapaa, jonka seurauksena parlamentti on suljettu viranomaisen työn valvonnan ulkopuolelle ja jota voidaan pitää jälleen yhtenä puutteena, joka heikentää julkisten menojen ja päätöksenteon avoimuutta ja vastuunalaisuutta kansanterveyden alalla;

19.

korostaa, että komission on taattava, että covid-19-rokotteita pidetään kaikkia hyödyttävänä globaalina julkishyödykkeenä ja varmistettava, että niitä on yleisesti saatavilla; korostaa, että tämä näkökohta on otettava huomioon myös kaikissa siihen liittyvissä sopimuksissa, jotka tehdään lääkeyhtiöiden kanssa, sisällyttämällä niihin mahdollisimman vahvat takeet covid-19-rokotteiden saatavuudesta, käyttömahdollisuuksista ja kohtuuhintaisuudesta; tukee maailmanlaajuisia ponnisteluja covid-19-rokotteiden, -laitteiden ja -hoitojen saattamiseksi kaikkien maiden, myös kehitysmaiden, saataville; korostaa, että on erittäin tärkeää siirtää teknologiaa ja viedä olennaisia komponentteja kolmansiin maihin covid-19-rokotteiden tuotannon ja jakelun laajentamiseksi maailmanlaajuisesti, jotta voidaan nopeuttaa rokotusvauhtia kaikkialla maailmassa ja estää siten kuolemantapausten ja sairaalahoitoon johtavien tapausten lisääntyminen ja covid-19-muunnosten leviäminen; toteaa, että tuotantokapasiteetti on rokotesaatavuuden keskeinen este; korostaa, että on tärkeää tehdä yhteistyötä mRNA-teknologiayritysten kanssa uusien covid-19-rokotteiden ja -laitteiden tuotantopaikkojen perustamiseksi ja lisätä EU:n ja Yhdysvaltain osallistumista COVAX-aloitteeseen siten, että kaikista tiettynä ajanjaksona tehdyistä lahjoituksista ilmoitetaan avoimesti, jotta voidaan pelastaa ihmishenkiä maissa, jotka ovat jääneet rokotteiden jakelun ulkopuolelle;